ตำรวจเตือน April Fool’s Day วันแห่งการโกหก หากโพสต์-แชร์ ข่าวปลอม มีสิทธิถูกดำเนินคดีตามกฎหมาย
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ กล่าวว่า เนื่องด้วยวันที่ 1 เมษายน ตรงกับวัน April Fool’s Day หรือวันแห่งการโกหก เป็นธรรมเนียมของชาวต่างชาติ ที่มักมีการสร้างเรื่องโกหกให้เพื่อนเชื่อ แล้วออกมาเฉลยภายหลังว่าเป็นเรื่องโกหก เพื่อความสนุกสนาน แต่บางครั้งอาจส่งผลกระทบ หรือสร้างความตื่นตระหนกต่อสังคมได้ โดยเฉพาะการโพสต์เรื่องโกหกผ่านสื่อสังคมออนไลน์ ซึ่งอาจมีการแผยแพร่ ส่งต่อ ทำให้เรื่องโกหกกระจายไปในวงกว้าง โดยเฉพาะการสร้างข่าวเท็จ ในเรื่องที่เกี่ยวกับความปลอดภัยในชีวิตและทรัพย์สินของประชาชน ความมั่นคงของประเทศ การก่อการร้าย หรือการแพร่ระบาดของโรคโควิด-19  หรือเรื่องอื่นที่อาจทำให้เกิดความตื่นตระหนกให้กับประชาชนและสังคม เพราะอาจมีความผิดตาม พ.ร.บ.คอมพิวเตอร์ฯ ฐานนำเข้าสู่ระบบคอมพิวเตอร์ซึ่งข้อมูลคอมพิวเตอร์อันเป็นเท็จฯ ต้องระวางโทษจำคุกไม่เกิน 5 ปี หรือปรับไม่เกิน 100,000 บาท หรือทั้งจำทั้งปรับขอความร่วมมือประชาชน ใช้วิจารณญาณ ไม่โพสต์หรือแชร์ข้อความโกหก หรือหากพบเห็นบุคคลใด สร้างข่าวปลอม ในวันแห่งการโกหก จนทำให้เกิดความสับสนในสังคมสามารถแจ้งเบาะแสไปยังสายด่วน 191 และสายด่วนสำนักงานตำรวจแห่งชาติ 1599 ได้ตลอด 24 ชั่วโมง